b'\n_START_ARTICLE_\nElokuvateatteri\n_START_PARAGRAPH_\nElokuvateatteri on tila, jossa esitet\xc3\xa4\xc3\xa4n elokuvia suurille katsojaryhmille. Elokuvateatterissa voi olla useita saleja, joissa on erilaiset tekniset ominaisuudet (esimerkiksi \xc3\xa4\xc3\xa4nentoistolaitteisto, erikoiskokoinen valkokangas)._NEWLINE_Monisalisia elokuvateattereita kutsutaan my\xc3\xb6s monisaliteattereiksi eli multiplekseiksi. Suomen elokuvas\xc3\xa4\xc3\xa4ti\xc3\xb6n m\xc3\xa4\xc3\xa4ritelm\xc3\xa4n mukaan teatteri luokitellaan multipleksiksi, jos siin\xc3\xa4 on yli seitsem\xc3\xa4n salia. Suomessa multipleksej\xc3\xa4 on Helsingiss\xc3\xa4, Espoossa, Tampereella, Oulussa, Turussa ja Kuopiossa._NEWLINE_Suomessa oli vuonna 2009 yhteens\xc3\xa4 196 elokuvateatteria, joissa oli yhteens\xc3\xa4 306 salia. Elokuvateatteri on miltei joka kaupungissa. Vuonna 2018 vailla kiinte\xc3\xa4t\xc3\xa4 elokuvateatteria ovat Kerava (35 457 asukasta), Nokia (33 288), Yl\xc3\xb6j\xc3\xa4rvi (32 851), Raahe (25 068), Raisio (24 340)._NEWLINE_Finnkinon markkinaosuus Suomen elokuvateattereista on noin 70 prosenttia. Finnkinolla on yhdell\xc3\xa4toista paikkakunnalla 16 teatteria, joissa on yhteens\xc3\xa4 113 salia (2019).\n_START_SECTION_\nKuva\n_START_PARAGRAPH_\nElokuvateattereissa elokuvat esitettiin viel\xc3\xa4 ennen vuotta 2012 p\xc3\xa4\xc3\xa4asiassa filmiprojektoreilla, jotka k\xc3\xa4ytt\xc3\xa4v\xc3\xa4t 35 mm:n filmi\xc3\xa4. Kuva saadaan filmilt\xc3\xa4 kankaalle projisoimalla kirkasta valoa filmin ja suurentavan optiikan l\xc3\xa4pi. Nyky\xc3\xa4\xc3\xa4n valo tuotetaan tavallisimmin ksenonlampuilla, joiden tehot ovat yleens\xc3\xa4 useita kilowatteja._NEWLINE_Yhten\xc3\xa4isen liikkuvan kuvan illuusio saadaan aikaan projektorin mekanismilla, joka v\xc3\xa4l\xc3\xa4ytt\xc3\xa4\xc3\xa4 valoa kankaalle tavallisesti 48 tai 72 kertaa sekunnissa ja siirt\xc3\xa4\xc3\xa4 filmi\xc3\xa4 ruudun eteenp\xc3\xa4in aina kahden tai kolmen v\xc3\xa4l\xc3\xa4ytyksen j\xc3\xa4lkeen, niin ett\xc3\xa4 kuvaruutu vaihtuu 24 kertaa sekunnissa._NEWLINE_Elokuvia kuvataan ja esitet\xc3\xa4\xc3\xa4n useissa eri muodoissa eli kuvasuhteissa. Koneenhoitaja asettaa ennen esityst\xc3\xa4 oikean kuvasuhteen vaihtamalla projektoriin oikean kokoisen kuvaportin (valoa l\xc3\xa4p\xc3\xa4isem\xc3\xa4t\xc3\xb6n metallilevy, jossa on suorakaiteen muotoinen reik\xc3\xa4) ja sopivan optiikan, jolla kyseinen kuvasuhde saadaan halutun kokoisena kankaalle. Useimmat nykyteatterit pystyv\xc3\xa4t esitt\xc3\xa4m\xc3\xa4\xc3\xa4n oikeassa muodossaan ainoastaan yleisimm\xc3\xa4t kuvasuhteet 1,85:1 ja 2,39:1 ("CinemaScope"), joista j\xc3\xa4lkimm\xc3\xa4inen vaatii anamorfisen erikoisoptiikan.\n_START_SECTION_\n\xc3\x84\xc3\xa4ni\n_START_PARAGRAPH_\n35\xc2\xa0mm:n elokuvafilmill\xc3\xa4 k\xc3\xa4ytet\xc3\xa4\xc3\xa4n nyky\xc3\xa4\xc3\xa4n sek\xc3\xa4 analogista ett\xc3\xa4 digitaalista \xc3\xa4\xc3\xa4nt\xc3\xa4 rinnakkain. Jokaisessa esityskopiossa on aina v\xc3\xa4hint\xc3\xa4\xc3\xa4n analoginen optinen \xc3\xa4\xc3\xa4niraita (vallitseva formaatti nyky\xc3\xa4\xc3\xa4n Dolby SR). Analogi\xc3\xa4\xc3\xa4nen lis\xc3\xa4ksi kopiossa voi olla digitaali\xc3\xa4\xc3\xa4ni 1\xe2\x80\x933 erilaisessa formaatissa, jotka ovat Dolby Digital (yleisin), SDDS ja DTS. Kaikki elokuvateatterit pystyv\xc3\xa4t edelleen esitt\xc3\xa4m\xc3\xa4\xc3\xa4n ongelmitta my\xc3\xb6s filmikopion, jossa on ainoastaan analoginen \xc3\xa4\xc3\xa4niraita._NEWLINE_Niin analoginen \xc3\xa4\xc3\xa4ni kuin Dolby Digital- ja SDDS-formaattien digitaali\xc3\xa4\xc3\xa4netkin on tallennettu 35\xc2\xa0mm:n filmikopion reunaan paljaalla silm\xc3\xa4ll\xc3\xa4 n\xc3\xa4kyviksi raidoiksi tai laatikoiksi. Elokuvaa esitett\xc3\xa4ess\xc3\xa4 projektorien optiset \xc3\xa4\xc3\xa4nilukijat lukevat haluttua \xc3\xa4\xc3\xa4niraitaa ja l\xc3\xa4hett\xc3\xa4v\xc3\xa4t signaalin erilliselle \xc3\xa4\xc3\xa4niprosessorille. Prosessori purkaa signaalin \xc3\xa4\xc3\xa4neksi, joka sy\xc3\xb6tet\xc3\xa4\xc3\xa4n p\xc3\xa4\xc3\xa4tevahvistimiin ja siit\xc3\xa4 edelleen salikaiuttimiin. Kaiuttimet on sijoiteltu salin seinille (ja usein lis\xc3\xa4ksi kankaan taakse) niin, ett\xc3\xa4 katsojien ymp\xc3\xa4rille saadaan muodostettua niin sanottu surround-toisto._NEWLINE_Edell\xc3\xa4 mainituista formaateista poiketen DTS-\xc3\xa4\xc3\xa4ni on tallennettu erillisille CD-ROM-levyille, joita lukee erillinen DTS-lukulaite. DTS-\xc3\xa4\xc3\xa4ni on synkronoitu filmikuvan kanssa filmilt\xc3\xa4 optisesti luettavan aikakoodin avulla._NEWLINE_My\xc3\xb6s THX-sertifikaatti on noussut monien tietoisuuteen joissain teattereissa esitettyjen THX-trailereiden vuoksi. Vastoin yleist\xc3\xa4 k\xc3\xa4sityst\xc3\xa4 THX ei itse asiassa ole edell\xc3\xa4 lueteltujen tapaan \xc3\xa4\xc3\xa4niformaatti, vaan yhdysvaltalaisen THX Ltd.:n my\xc3\xb6nt\xc3\xa4m\xc3\xa4 laatuluokitus. Luokitus sis\xc3\xa4lt\xc3\xa4\xc3\xa4 vaatimuksia, jotka liittyv\xc3\xa4t muun muassa projisoidun kuvan laatuun, teatterisalin akustiikkaan ja \xc3\xa4\xc3\xa4nentoiston laatuun. T\xc3\xa4m\xc3\xa4n lis\xc3\xa4ksi koko \xc3\xa4\xc3\xa4nentoistoketjussa k\xc3\xa4ytettyjen laitteistomallien tulee olla THX-hyv\xc3\xa4ksynn\xc3\xa4n saaneita.\n_START_SECTION_\nDigitalisoituminen\n_START_PARAGRAPH_\n35\xc2\xa0mm:n elokuvafilmi on s\xc3\xa4ilytt\xc3\xa4nyt valta-asemansa elokuvak\xc3\xa4yt\xc3\xb6ss\xc3\xa4 niin kuvaus- kuin esitysformaattinakin jo yli sata vuotta. Suurimmat muutokset formaattiin t\xc3\xa4n\xc3\xa4 aikana ovat olleet \xc3\xa4\xc3\xa4nen, v\xc3\xa4rin, laajakuvan ja stereo\xc3\xa4\xc3\xa4nen lis\xc3\xa4\xc3\xa4minen. Vuonna 2012 digitaalinen projisointiteknologia syrj\xc3\xa4ytti viimein filmin kaupallisessa elokuvateatteritoiminnassa._NEWLINE_T\xc3\xa4ll\xc3\xa4 hetkell\xc3\xa4 hallitseva digitaalisen elokuvateatteritekniikan standardi on DCI (Digital Cinema Initiatives; k\xc3\xa4ytet\xc3\xa4\xc3\xa4n my\xc3\xb6s nimityst\xc3\xa4 D-Cinema), joka julkaistiin hein\xc3\xa4kuussa 2005. D-Cinema-saleissa k\xc3\xa4ytet\xc3\xa4\xc3\xa4n eritt\xc3\xa4in korkealaatuisia, moninkertaisesti kotiteatteriprojektoreita kalliimpia ja suurempia videoprojektoreita. Projektorit voivat perustua esimerkiksi DLP- tai SXRD-tekniikoihin, joista DLP on t\xc3\xa4ll\xc3\xa4 hetkell\xc3\xa4 yleisin. Valo tuotetaan filmiprojektorien tapaan ksenonlampuilla._NEWLINE_Elokuvateatterien digitalisoitumista hidastavat laitteistohankintojen vaatimat suuret investoinnit. Suomen ensimm\xc3\xa4inen D-Cinema-laitteisto otettiin k\xc3\xa4ytt\xc3\xb6\xc3\xb6n Helsingin Tennispalatsissa loppuvuodesta 2006 ja toinen H\xc3\xa4meenlinnan Bio Rexiss\xc3\xa4 syksyll\xc3\xa4 2007. Kes\xc3\xa4kuussa 2009 D-Cinema-laitteisto oli asennettu Suomessa 27 elokuvasaliin, ja vuoden 2011 alkuun menness\xc3\xa4 30 prosenttiin maan saleista. Lokakuussa 2012 saleista oli digitoitu jo yli 90 prosenttia. Osassa digisaleista on edelleen my\xc3\xb6s perinteinen 35\xc2\xa0mm:n projisointilaitteisto.\n_START_SECTION_\nKolmiulotteisuus\n_START_PARAGRAPH_\nKolmiulotteisia eli 3-D-elokuvia on esitetty elokuvateattereissa maksavalle yleis\xc3\xb6lle 1920-luvulta alkaen.  Ensimm\xc3\xa4isen kerran kolmiulotteisuus nousi hetkeksi suursuosioon 1950-luvulla. 3-D-elokuvia on vuosien mittaan esitetty useilla filmiin perustuvilla j\xc3\xa4rjestelmill\xc3\xa4, vaihtelevalla yleis\xc3\xb6menestyksell\xc3\xa4._NEWLINE_Kaikkein alkeellisimpia 3-D-j\xc3\xa4rjestelmi\xc3\xa4 (esimerkiksi kaksiv\xc3\xa4risi\xc3\xa4 laseja k\xc3\xa4ytt\xc3\xa4v\xc3\xa4 anaglyfinen j\xc3\xa4rjestelm\xc3\xa4) lukuun ottamatta kolmiulotteisuus vaatii elokuvateatterilta kallista erikoiskalustoa. T\xc3\xa4st\xc3\xa4 syyst\xc3\xa4 3-D:t\xc3\xa4 on viime vuosikymmenin\xc3\xa4 n\xc3\xa4hty l\xc3\xa4hinn\xc3\xa4 erikoisteattereissa, joissa on esitetty niit\xc3\xa4 varten erikseen tuotettua erikoisohjelmistoa. Esimerkiksi Imax-teattereissa on ollut k\xc3\xa4yt\xc3\xb6ss\xc3\xa4 eritt\xc3\xa4in korkealaatuinen 70 mm:n filmiin ja polarisaatioon perustuva 3-D-tekniikka 1980-luvulta saakka._NEWLINE_3D-grafiikan kehittymisen ja elokuvateatterien digitalisoitumisen my\xc3\xb6t\xc3\xa4 kolmiulotteisuus on 2000-luvulta alkaen ollut tekem\xc3\xa4ss\xc3\xa4 paluuta valtavirtaan.  Korkealaatuisen 3-D-tekniikan lis\xc3\xa4\xc3\xa4minen digitaaliseen esityslaitteistoon on suhteellisen helppoa, joten digitaalista kalustoa joka tapauksessa hankkivat tavalliset elokuvateatterit voivat pienell\xc3\xa4 lis\xc3\xa4investoinnilla tehd\xc3\xa4 salistaan samalla 3-D-kelpoisen.  Sek\xc3\xa4 3-D-salien ett\xc3\xa4 -ohjelmiston m\xc3\xa4\xc3\xa4r\xc3\xa4 onkin kasvanut huimasti 2000-luvulla._NEWLINE_D-Cinema-saleihin on saatavilla useita vaihtoehtoisia 3-D-j\xc3\xa4rjestelmi\xc3\xa4. Suomessa yleisin n\xc3\xa4ist\xc3\xa4 on XpanD 3D. Muita maailmalla suosittuja j\xc3\xa4rjestelmi\xc3\xa4 ovat RealD Cinema ja Dolby 3D. Kaikki mainitut j\xc3\xa4rjestelm\xc3\xa4t pystyv\xc3\xa4t esitt\xc3\xa4m\xc3\xa4\xc3\xa4n D-Cinema-standardin mukaisia 3-D-kopioita._NEWLINE_Toistaiseksi kaikki nykyiset elokuvateatterik\xc3\xa4ytt\xc3\xb6\xc3\xb6n sopivat kolmiulotteiset esitysj\xc3\xa4rjestelm\xc3\xa4t \xe2\x80\x93 niin filmipohjaiset kuin digitaalisetkin \xe2\x80\x93 vaativat katsojilta erikoislasien k\xc3\xa4ytt\xc3\xb6\xc3\xa4.\n_START_SECTION_\nTapakulttuuri elokuvateattereissa\n_START_PARAGRAPH_\nHyviin tapoihin kuuluu pit\xc3\xa4\xc3\xa4 matkapuhelin kiinni elokuvateatterissa.'